Polisie ‘soek oral’ na vermiste vissermanJacques Schamrel (Foto: Facebook) Die soektog na Jacques Schamrel (39), die vermiste visserman wat vermoedelik verlede week by Sondagsriviermond in die Oos-Kaap verdrink het, duur voort. Kapt. Andre Beetge, woordvoerder van die polisie, het aan Maroela Media gesê dat die Kinkelbos-polisie steeds na Schamrel soek. Hy het op 31 Mei verdwyn. Die polisie fynkam die gebied rondom die Sondagsrivier sedert Schamrel se verdwyning. “Ons soek kuslangs, rivierlangs en duinlangs. Ons soek oral na die man,” het Beetge gesê. Volgens Beetge het die springgety en onlangse slegte weer die soektog effens gekniehalter, maar hy het bevestig dat die weer verbeter het en dat die ondersoek Maandag voortgesit is. In dié stadium word die saak steeds as ŉ vermiste persoon- saak ondersoek. Maroela Media het vroeër berig Schamrel het verdwyn terwyl hy en ’n vriend visgevang het. Die vriend het op hul bootjie op die Sondagsriviermond aan die slaap geraak. Toe hy wakker word, was Schamrel skoonveld.